### | | | | --- | --- | | | | | --- | | **Byråd** 20. marts 2018 Sagsnr. 710-2011-1664 Dok.nr. 710-2018-59733 Sagsbehandler DPPM | | 45.                 Udmøntning af puljen til bedre bemanding i hjemmeplejen, på plejehjem, plejecentre og friplejeboliger - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til
udmøntningen af puljen til bedre bemanding i hjemmeplejen, på plejehjem,
plejecentre og friplejeboliger.

Puljen er afsat i forbindelse med finansloven for 2018
og udgør for Favrskov Kommunes vedkommende 3,804 mio. kr. årligt. Midlerne
udmøntes i perioden 2018-2021 via en statslig pulje som et direkte tilskud. Fra
2022 overgår midlerne til at blive udmøntet gennem det generelle bloktilskud.

For
at få adgang til puljen skal kommunerne én gang årligt indsende en redegørelse
til Sundheds- og Ældreministeriet for anvendelsen af midlerne. For året 2018
skal der indsendes en selvstændig redegørelse for anvendelse af midlerne til en
bedre bemanding senest 1. april 2018.

I
redegørelsen skal det fremgå, hvordan Favrskov Kommune agter at fordele
midlerne til en bedre bemanding i hjemmeplejen og på plejecentrene. Det skal
beskrives, hvordan der skabes en bedre bemanding og fremgå om de planlagte
indsatser vedrører ansættelse af nye medarbejdere og/eller en opjustering af
arbejdstiden for eksisterende medarbejdere. Endelig skal det beskrives, hvordan
private leverandører i hjemmeplejen, på plejehjem samt i friplejeboliger får
del i midlerne.

Puljemidlerne foreslås anvendt på følgende måde i
Favrskov Kommune:

· Der afsættes 1,950 mio. kr. til en
ny ydelse på 15 minutter pr. uge, hvor borgeren sammen med den faste
hjemmehjælper gennemgår borgerens behov i forhold til de ydelser, som
hjemmeplejen mv. leverer. Ydelsen tildeles alle borgere, der modtager hjælp i
hjemmet minimum tre dage om ugen.

· Der afsættes 830.000 kr. til
styrkelse af aflastning i hjemmet af pårørende til borgere med demenssygdom.

· Der afsættes 1,014 mio. kr. til en
indsats for borgere med demenssygdom på plejecentrene med henblik på særligt at
styrke den fysiske træning i dagligdagen. Tildelingen vil ske som en udvidelse
af normeringen pr. demensplads fra 0,765 til 0,795 fuldtidsstilling pr. plads.

· Udgifter til revision skønnes at
andrage 10.000 kr.

Kommunen
skal desuden udarbejde en redegørelse for den lokale indsats med henblik på at
sænke sygefraværet og øge den gennemsnitlige arbejdstid på ældreområdet.
Redegørelsen skal senest 1. april 2018 sendes til Sundheds- og Ældreministeriet
samt Beskæftigelsesministeriet.

**VURDERING**

Social og Sundhed vurderer, at den nye ydelse på 15
minutter pr. uge til borgere, der modtager hjælp i hjemmet minimum tre gange om
ugen, vil give mulighed for øget rehabilitering af borgerne samt sikre bedre
fastholdelse af de resultater, borgeren har opnået. Der vil i højere grad være
tid til koordinering af den tværfaglige indsats i forhold til borgeren.
Eksempelvis vil den ernæringsmæssige indsats kunne styrkes i forhold til
screening af borgere med bl.a. tygge- og synkebesvær. Derudover vil borgerens
træning løbende kunne koordineres og tilpasses i samarbejde med terapeuterne. Ydelsen
vil blive tildelt borgere med henholdsvis privat og kommunal leverandør.

Byrådet har i Budget 2018-2021 afsat midler til
aflastning i hjemmet af pårørende til borgere med demenssygdom i op til fire
timer pr. uge ud fra en konkret og individuel vurdering. En yderligere
tilførsel af 830.000 kr. vil gøre det muligt, at flere pårørende kan gøre brug
og få glæde af dette tilbud.

Der er videnskabeligt belæg for, at fysisk træning kan
forsinke udviklingen af demens. Tildelingen af en træningsydelse til borgere
med demenssygdom på kommunens demensafsnit vil kunne medvirke til øget
livskvalitet og færre udadreagerende borgere. Den øgede normering vil betyde en
tilførsel på 1,11 time pr. uge pr. beboer.

Udmøntning af puljen vil dels ske ved tilbud til medarbejdere
på deltid om øget timetal, og dels ved nyansættelser på ældreområdet. Omregnet
vil puljen betyde en mertilførsel af medarbejdere på ca. 9,5 årsværk.

**ØKONOMI**

Beløbet
til kommunerne på 500 mio. kr. årligt, med henblik på at øge bemandingen på
ældreområdet, er fordelt på baggrund af en objektiv fordelingsnøgle for
udgiftsbehovet på ældreområdet. Beløbet udgør for Favrskov Kommunes vedkommende
som nævnt 3,804 mio. kr.

Kommunerne
skal med revisorpåtegnet regnskab årligt redegøre for, at midlerne er anvendt
som forudsat.

Social
og Sundhed foreslår, at midlerne anvendes i henhold til nedenstående tabel.

|  |  |
| --- | --- |
| **Indsats** | **(1,000 kr.)** |
| Ny ydelse på 15 minutter pr. uge til borgere, der modtager hjælp i hjemmet minimum tre dage om ugen | 1,950 |
| Aflastning i hjemmet til pårørende til borgere med demenssygdom | 830 |
| Øget fysisk træning for borgere med demenssygdom på plejecentre | 1,014 |
| Revision | 10 |
| **I alt** | **3,804** |

**INDDRAGELSE**

Ældrerådet er på deres møde 21.
februar 2018 blevet hørt i sagen og har tilsluttet sig den foreslåede
fordeling.

Ældrerådet gør dog opmærksom på,
at det kunne overvejes at afdække det fremtidige behov for bemanding om natten.

Social og Sundhed har noteret sig
Ældrerådets synspunkter, men finder, at niveauet for nattevagtsbemanding dækker
de behov, der er. Hvis der er konkrete forhold, der gør det nødvendigt med
yderligere bemanding i nattevagten, indkaldes ekstra bemanding. Det bemærkes i
øvrigt, at Favrskov Kommune har samme niveau for nattevagtsbemanding som fx
[adresse] og [adresse]. Nattevagtsbemandingen er således én nattevagt
op til ti boliger, to nattevagter ved 11-60 boliger og tre nattevagter ved mere
end 60 boliger.

Ældrerådets høringssvar er vedlagt
som bilag.

**INDSTILLING**

Direktøren for Social og Sundhed
indstiller til Byrådet:

1. At puljen til bedre bemanding i hjemmeplejen, på plejehjem, plejecentre
og friplejeboliger anvendes som beskrevet i denne sag.

**BESLUTNING**

***Social- og Sundhedsudvalget, 6. marts 2018:***

Fraværende:Ingen

Indstilles godkendt.

***Økonomiudvalget, 13. marts 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Høringssvar vedrørende udmøntning af puljen til bedre bemanding i hjemmeplejen | 710-2018-38608 |